Ipolytarnóci Ősmaradványok természetvédelmi terület és bemutatóhely
Budapesttől 140 km-re található kontinensünk egyik legösszetettebb és látványosan kiépített ősmaradvány-lelőhelye.
Az 1944-ben védetté nyilvánított világhírű természetvédelmi terület földtani örökségünk gyöngyszeme, egy 17 millió évvel ezelőtti vulkáni katasztrófa által elpusztított ősvilág páratlan gazdagságú lelőhelye. A terület legfontosabb ősmaradványai a cápafogak, kövesedett fák, levéllenyomatok és az ősállati lábnyomok. Kiemelkedő természeti értéke miatt 1995-ben Európa Diplomával tüntették ki, 2000-ben pedig felvették az UNESCO Világörökségi Várományos Helyszínek Jegyzékébe.
A terület az ökoturizmus fellegvára, a határon átnyúló Novohrad-Nógrád UNESCO Globális Geopark beléptető kapuja. Honlapját érdemes felkeresni, geoturisztikai kínálatának és tanösvényeinek széles választéka nemzetközi színvonalú. A naprakész információk mellett tudományos leírások, forrásmunkák is megtalálhatók rajta.
A terület a térség természeti látványosságait is propagálja. Egész napos program lehetőségeket nyújt a családos kirándulók számára, szakmai csoportoknak pedig speciális, tematikus vezetéseket is tart az "Ősvilági Pompeji" Miocén Parkjában.
A Geológiai tanösvény vezetett túrái 9.30-tól óránként indulnak, erre időponthoz kötött jegyet kell vásárolni.
2026. június 1-től augusztus 31-ig nyári nyitvatartási rend szerint, azaz keddtől vasárnapig és ünnepnapi hétfőkön 9:00-17:00 óra között várjuk a látogatókat! A Geológiai tanösvényre az utolsó vezetett túra 16:30-kor indul.
KOMBINÁLT JEGYEINKET MÁR ELŐZETESEN, ONLINE IS MEGVÁSÁROLHATJA AZ ALÁBBI FELÜLETEN KERESZTÜL!
További információk jegytípusainkról, árainkról és szolgáltatásainkról itt: https://www.osmaradvanyok.hu/hu/arak-nyitvatartas